Alėjus
Alėjus (rus. Алей) – upė Rusijoje, Pietų Sibire, Altajaus krašte; Obės kairysis intakas. Prasideda Rūdiniame Altajuje, Kazachstane (Rytų Kazachstano sr.), kurio teritorija teka vos 5 km. Teka daugiausia Obės plynaukštės stepėmis. Iki Lokotės gyvenvietės teka į vakarus, toliau – į šiaurės rytus. Įteka į Obę netoli Kalmankos. Lapkričio – balandžio mėnesiais upė užšalusi. Laivuojama 94 km nuo žiočių. Naudojama drėkinimui. Prie Alėjaus įsikūrę Rubcovsko ir Alėjsko miestai.